Document ID: 31993D0448

ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Ιουλίου 1993 περί της διαδικασίας προσδιορισμού του σταθμισμένου μέσου όρου ΦΠΑ που λαμβάνεται υπόψη για τη Γερμανία κατά τον υπολογισμό της βάσης των ιδίων πόρων ΦΠΑ για τα έτη 1991 ως 1994 (Το κείμενο στη γερμανική γλώσσα είναι το μόνο αυθεντικό)
(93/448/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ, Ευρατόμ) αριθ. 1553/89 του Συμβουλίου της 29ης Μαΐου 1989 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 13 παράγραφος 2,
Εκτιμώντας:
ότι, σύμφωνα με τις διατάξεις του κανονισμού (ΕΟΚ, Ευρατόμ) αριθ. 1553/89, κάθε κράτος μέλος υπολογίζει τη βάση των ιδίων πόρων ΦΠΑ για δεδομένο έτος, διαιρώντας το σύνολο των εισπραττόμενων καθαρών εσόδων ΦΠΑ κατά το εν λόγω έτος με το σταθμισμένο μέσο όρο ΦΠΑ που προσδιορίζεται βάσει των εθνικών λογαριασμών που αφορούν το ημερολογιακό έτος που προηγείται του σχετικού έτους-
ότι είχε επιτραπεί στη Γερμανία να χρησιμοποιεί, για τον προσδιορισμό του σταθμισμένου μέσου όρου, τους εθνικούς λογαριασμούς που αφορούν το τρίτο έτος που προηγείται του εν λόγω έτους και ότι, κατά συνέπεια, το κράτος μέλος αυτό έπρεπε να υπολογίζει το σταθμισμένο μέσο όρο της βάσης ΦΠΑ του 1991, μέσω των εθνικών λογαριασμών του 1988-
ότι, λόγω της ενοποίησης, τα έσοδα ΦΠΑ που εισέπραξε η Γερμανία κατά το 1991 σημείωσαν εξαιρετικά σημαντική αύξηση σε σχέση με τα προηγούμενα έτη, κυρίως λόγω των αυξημένων αναγκών των κατοίκων των νέων Laender που προέβησαν καταρχήν σε αγορές αγαθών υποκειμένων σε υψηλότερο ΦΠΑ, και ότι, ως εκ τούτου, οι δομές της φορολογηθείσας με ΦΠΑ κατανάλωσης στο έδαφος της Ομοσπονδιακής Δημοκρατίας της Γερμανίας το 1988 δεν αντιστοιχούν στις ανάλογες δομές στο έδαφος της ενοποιημένης Γερμανίας το 1991-
ότι ο σταθμισμένος μέσος όρος που προσδιορίζεται από τις γερμανικές αρχές μέσω των οριστικών εθνικών λογαριασμών του 1988 ανέρχεται σε 12,6427 % ενώ ο σταθμισμένος μέσος όρος που υπολογίζεται, από τις ίδιες αρχές, με βάση τους προσωρινούς εθνικούς λογαριασμούς του 1991 ανέρχεται σε 12,8235 %- ότι, αν ληφθεί υπόψη το πρώτο ποσοστό για υπολογισμό της βάσης των ιδίων πόρων ΦΠΑ για το 1991, η Γερμανία πρέπει να καταβάλει αυξημένο ποσό του πόρου αυτού, αποκλειστικά και μόνον εξαιτίας του τρόπου καθορισμού του σταθμισμένου μέσου όρου ενώ, αντίθετα, αν ληφθεί υπόψη το δεύτερο ποσοστό, το ποσό των εσόδων ΦΠΑ που ειπράχθησαν το 1991 διαιρείται με τον πραγματικό σταθμισμένο μέσο όρο που αντιστοιχεί στο ίδιο έτος και, κατά συνέπεια, καθίσταται δυνατόν να υπολογισθεί η ορθή βάση ΦΠΑ-
ότι, λόγω της κατ' εξαίρεσην κατάστασης που δημιουργήθηκε από τη γερμανική ενοποίηση, πρέπει να επιτραπεί στη Γερμανία να χρησιμοποιήσει, για τον υπολογισμό της βάσης των ιδίων πόρων ΦΠΑ για το 1991, το σταθμισμένο μέσο όρο που υπολογίζεται με βάση τους εθνικούς λογαριασμούς που αφορούν το 1991 και είναι διαθέσιμοι στις 31 Δεκεμβρίου 1992-
ότι η βάση των ιδίων πόρων ΦΠΑ για το 1992 πρέπει να προσδιοριστεί, κατά την κατάρτιση της κατάστασης που αφορά τη βάση αυτή, λαμβάνοντας υπόψη το σταθμισμένο μέσο όρο που υπολογίζεται με βάση τους πλέον πρόσφατους εθνικούς λογαριασμούς του έτους 1991 που είναι διαθέσιμοι τη στιγμή αυτή-
ότι, εντούτοις, δεδομένου ότι οι επιπτώσεις της γερμανικής ενοποίησης στις δομές της κατανάλωσης που υπόκειται σε ΦΠΑ, στο έδαφος της ενοποιημένης Γερμανίας, δεν είναι προφανώς οι ίδιες το 1991 και το 1992, είναι σκόπιμο να προβλεφθεί η κατάρτιση μιας νέας κατάστασης που αφορά τη βάση των ιδίων πόρων ΦΠΑ για το 1992, η οποία πρέπει να διαβιβασθεί στην Επιτροπή πριν από τις 31 Ιουλίου 1994 και να αντικαθιστά το σταθμισμένο μέσο όρο που είχε ήδη ληφθεί υπόψη, με το σταθμισμένο μέσο όρο που υπολογίζεται με βάση τους εθνικούς λογαριασμούς του έτους 1992, εφόσον ο τελευταίος αυτός είναι κατώτερος από το σταθμισμένο μέσο όρο που είχε ήδη ληφθεί υπόψη-
ότι ο υπολογισμός της βάσης των ιδίων πόρων ΦΠΑ για το 1993 πρέπει να πραγματοποιηθεί λαμβάνοντας υπόψη το σταθμισμένο μέσο όρο που προσδιορίζεται με βάση τους εθνικούς λογαριασμούς του έτους 1992-
ότι πρέπει να προβλεφθούν οι απαραίτητες διατάξεις ώστε ο προσδιορισμός του σταθμισμένου μέσου όρου ΦΠΑ που λαμβάνεται υπόψη για τον υπολογισμό της βάσης των ιδίων πόρων ΦΠΑ για το 1994, να πραγματοποιηθεί σύμφωνα με το άρθρο 4 παράγραφος 4 πρώτο εδάφιο του κανονισμού (ΕΟΚ) αριθ. 1553/89-
ότι ζητήθηκε η γνώμη της Συμβουλευτικής Επιτροπής Ιδίων Πόρων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Προκειμένου να υπολογισθεί η βάση του ιδίου πόρου ΦΠΑ για το 1991, η Γερμανία προσδιορίζει το σταθμισμένο μέσο όρο ΦΠΑ, προβαίνοντας στην κατανομή των πράξεων ανά στατιστική κατηγορία με βάση τα δεδομένα που εξάγονται από τους πλέον πρόσφορους εθνικούς λογαριασμούς του ιδίου έτους που είναι διαθέσιμοι το αργότερο στις 31 Δεκεμβρίου 1992.
Άρθρο 2
1. Για τον υπολογισμό της βάσης του ιδίου πόρου ΦΠΑ για το 1992, η Γερμανία προσδιορίζει το σταθμισμένο μέσο όρο ΦΠΑ προβαίνοντας στην κατανομή των πράξεων ανά στατιστική κατηγορία με βάση τα δεδομένα που εξάγονται από τους πλέον πρόσφατους εθνικούς λογαριασμούς του 1991, που είναι διαθέσιμοι κατά την κατάρτιση της κατάστασης που αφορά τη βάση αυτή.
2. Ο σταθμισμένος μέσος όρος που προσδιορίζεται σύμφωνα με την παράγραφο 1 αντικαθίσταται από το σταθμισμένο μέσο όρο που προσδιορίζεται σύμφωνα με το άρθρο 3, εφόσον ο τελευταίος αυτός σταθμισμένος μέσος όρος είναι κατώτερος από το σταθμισμένο μέσο όρο που έχει ήδη ληφθεί υπόψη.
Η βάση του ιδίου πόρου ΦΠΑ για το έτος 1992 τροποποιείται αναλόγως και η σχετική κατάσταση διαβιβάζεται στην Επιτροπή πριν από τις 31 Ιουλίου 1994.
Άρθρο 3
Προκειμένου να υπολογισθεί η βάση των ιδίων πόρων ΦΠΑ για το 1993, η Γερμανία προσδιορίζει το σταθμισμένο μέσο όρο ΦΠΑ, προβαίνοντας στην κατανομή των πράξεων ανά στατιστική κατηγορία με βάση τα δεδομένα που εξάγονται από τους πλέον πρόσφατους εθνικούς λογαριασμούς του 1992, που είναι διαθέσιμοι κατά την κατάρτιση της κατάστασης που αφορά τη βάση αυτή.
Άρθρο 4
Προκειμένου να υπολογισθεί η βάση των ιδίων πόρων ΦΠΑ για το 1994, η Γερμανία προσδιορίζει το σταθμισμένο μέσο όρο ΦΠΑ, προβαίνοντας στην κατανομή των πράξεων ανά στατιστική κατηγορία με βάση τα δεδομένα που εξάγονται σύμφωνα με το άρθρο 4 παράγραφος 4 πρώτο εδάφιο του κανονισμού (ΕΟΚ, Ευρατόμ) αριθ. 1553/89 από τους εθνικούς λογαριασμούς του 1992, που είναι διαθέσιμοι κατά την κατάρτιση της κατάστασης που αφορά τη βάση αυτή.
Άρθρο 5
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 14 Ιουλίου 1993.

Labels: 2
18
15